  Туспуктэм: Григорий Фомин Майя Бывальцева Удмуртилэн тӧроез Александр Бречалов арлы йылпумъянъёсъя кенешон ортчытӥз но кивалтэтын воштӥськонъёс сярысь ялӥз. Со сярысь улосвыл тӧролэн но кивалтэтлэн пресс-службазы ивортӥз. Интыужысьтызы Удмуртилэн тӧроезлэн Росси азьмурт бордын ялан ужась ыстэм муртэз – Удмуртиысь кивалтэтлэн тӧроезлэн воштӥсез Константин Сунцов, кивалтэтлэн тӧроезлэн воштӥсез Эльвира Пинчук но лэсьтӥськонъя, жилищно-коммунальной возёсъя но дыкужымъя министр Ришат Ибрагимов кошко. Улосвыл кивалтӥсьлэн верамезъя, Константин Сунцовлэн Удмуртиез азинтонъя корпорациын, собере кивалтэтын тӧролэн нырысетӥ воштӥсез луыса ужатозяз элькун инвестициос ласянь азьлане бадӟым вамыш лэсьтӥз. Озьы ик ужбергатон удысын шӧдскымон азинскиз. 2018-тӥ арын покчи ужбергатонлэсь вытъёс 4 миллиард манет вуизы ке вал, 2022-тӥ арын – 8,6 миллиард манет. Эльвира Пинчук коронавирусъя пандемилэн кутсконаз элькун кивалтэтэ вуиз. « Нырысь ик ми устооссэ ужан амалъёсты шедьтыны но пыӵатыны, удысын коньдон ласянь юнлыкез азинтыны, пациентъёс понна ӟеч луонлыкъёс кылдытыны, маршрутизация лэсьтыны, ужасъёслы кулэяськонэз быдэстыны ужпум пуктӥмы вал. Коронавирусъя пандемия ваньзэ сураз. Ми котькуд висисьлэн улонэз понна нюръяськимы » Александр Бречалов, Удмуртилэн тӧроез Бӧрысь пуктэм ужъёс бодды выльысь берытскизы. Таяз арын Удмуртиысь эмъяськонниосы 700 адями лыктӥз. Эмъюртъёсты тупатъяны кылем арын элькунлы «Здравоохранение» йӧскалык ӵектосъя ватсаса 500 миллион манет колтыр коньдон висъязы. Толсуре нимысьтыз ожгар ужрадысь ветеранъёс понна диспансеризаци кутскиз. Ришат Ибрагимовез Александр Бречалов бадӟым букваысен профессионалэн нимаз. Солэн кивалтэмез улсын Ижкарын 50 метръем бассейн, Воткаын но Можгаын поликлиникаос, Ижын но Сарапулын 220 интылы нылпи садъёс пуктӥзы. Йӧскалык лыдӟиськонниез выльдӥзы, интывылъёсты умоятӥзы. Тодэ вайытом, Константин Сунцов Удмуртилэн тӧроезлэн Росси азьмурт бордын ялан ужась ыстэм муртэз – Удмуртиысь кивалтэтлэн тӧроезлэн воштӥсез туэ коньывуонэ луиз, пӧьстолэзьын ужзэ быдэсъясь вал, 2021-тӥ арысь тулыспалысен Удмуртиысь кивалтэтлэн тӧроезлэн нырысетӥ воштӥсез интые юнматӥзы, 2020-тӥ арысь 30-тӥ шуркынмонысен со кивалтэтлэн тӧроезлэн нырысетӥ воштӥсезлэсь ужзэ быдэсъясь вал.  Эльвира Пинчук Удмуртиысь кивалтэтлэн тӧроезлэн воштӥсез 2021-тӥ арын тулыспалэ луиз, 2020-тӥ арысь 5-тӥ толсурысен вице-премьерлэсь ужоскетъёссэ быдэсъясь вал, со тазалыкез утён удыс понна кылкутӥз.  Ришат Ибрагимов 2021-тӥ арын шуркынмонэ лэсьтӥськонъя, жилищно-коммунальной возёсъя но дыкужымъя министрлэсь ужзэ быдэсъясь луиз, 2022-тӥ арын толсуре министре юнматӥзы. Тегъёс: кивалтэт кивалтӥсьёс АлександрБречалов ЭльвираПинчук Удмуртия  